«Real» hujumchi Mariano Diasni klub a’zosi sifatida jamoatchilikka tanishtirdi. Futbolchi 7-raqam ostida to‘p suradigan bo‘ldi. Eslatib o‘tamiz, «qirollik klubi» tarixida ushbu raqam Raymon Kopa, Amansario Amaro, Xaunito, Emilio Butrageno, Raul va Krishtianu Ronaldu kabi futbolchilarga tegishli bo‘lgan. Foto: Real Madrid CF Kataloniyada tavallud topgan dominikanlik Mariano «qirollik klubi» tarbiyalanuvchisi sanaladi. U klub tizimida 5 yil faoliyat yuritgach, 2016/17 yillar mavsumida asosiy jamoaga jalb etilgan (14 o‘yin va 5 ta gol), mavsum yakunida «Lion»ga sotib yuborilgan. Transfer summasi 8 million yevroni tashkil etgani aytilgandi. Foto: Real Madrid CF 25 yoshli Dias o‘tgan yil davomida 1-divizion vakili safida 45 o‘yin o‘tkazib, 21 ta gol muallifi bo‘ldi. U bilan 5 yillik shartnoma imzolangan.